༡༽བོན་ལུགས་ཀྱི་ངོས་ནས་བརྗོད་སྟངས་ལྟར་ན།རླངས་ཀྱི་པུ་ཏི་བསེ་རུ་རྒྱས་པ།རུ།འབྱུང་བ་སྣ་ལྔའི་སྙིང་པོ་ལས།སྒོ་ང་ཆེན་པོ་གཅིག་ཡོང་བ།ཕྱིའི་སྒོང་ཤུན་ལ་ལྷ་བྲག་དཀར་པོ་ཆགས།ནང་གི་སྒོང་ཆུ་ལ་དུང་མཚོ་དཀར་མོར་འཁྱིལ།བར་གྱི་སྒོ་ངའི་ངར་ཆ་ལ།རིགས་དྲུག་སེམས་ཅན་ཀུན་ཏུ་གྲོལ།སྒོ་ང་ཕྲུམ་གྱི་བཅོ་བརྒྱད་ཆགས།སྒོ་ང་བཅོ་བརྒྱད་འབྲིང་བ་དེ།དུང་སྒོང་གཅིག་ཏུ་ཡར་ནས་བྱུང་།དེ་ནི་སྨོན་པའི་མི་བོ་ལུམ་ལུམ་ཡིན།ཞེས་སོགས་སྲིད་པ་ཀློང་གི་སྒོ་ང་ལས་སྣོད་བཅུད་རྣམས་གྲོལ་ཚུལ་བཀོད་འདུག་པ་དེ་ཡིས།ཞང་ཞུང་དེ་བོད་ཀྱི་མིའུ་གདུང་དྲུག་གི་རུས་རྒྱུད་དུ་བཞེད་ཀྱི་མེད་པ་གསལ་ཡོང་བ་དང་།ཕྱོགས་མཚུངས་སུ་ལོ་རྒྱུས་སྨྲ་བ་བོ་ནམ་མཁའི་ནོར་བུས།བོན་ལུགས་སུ་འབྱུང་བ་སྣ་ལྔའི་སྙིང་པོ་ལས་སྲིད་པ་ཀློང་གི་སྒོ་ང་གྲུབ་ཚུལ་བཤད་པ་དེ་དང་།དེང་སང་གི་ཚན་རིག་པ་རྣམས་ཀྱིས་འབྱུང་བའི་བྱེད་ལས་ལ་བརྟེན་ནས་འཇིག་རྟེན་གྱི་ཁམས་མི་འདྲ་བ་སྣ་ཚོགས་ཆགས་པའི་ཚུལ་བཤད་པའམ།སྤྱིར་སྟངས་འབྱུང་བའི་ནུས་པ་ཚོགས་པའི་ཕུང་པོ་ལས་སྲིད་པ་ཀློང་གི་སྒོ་ང་ཞེས་པ་སྒོ་ངའི་བཟོ་དབྱིབས་དང་འདྲ་བ་ཞིག་ཏུ་གྲུབ་ཡོད་ཚུལ་དེ་དང་།དེང་དུས་ཀྱི་ཚན་རིག་པ་ཚོས་གཟའ་དང་སྐར་མ་འཇིག་རྟེན་གྱི་ཁམས་རྣམས་རིལ་པོ་བྱའི་སྒོ་ངའི་དབྱིབས་དང་འདྲ་བར་བཤད་པ་དེ་རིགས་ལ་འགལ་བ་ཅི་ཞིག་ཀྱང་མེད།ཅེས་ཀྱང་བརྗོད་ཡོད།